সিটিকে তিনে নামিয়ে দুইয়ে লিভারপুল
ভীষণ বাজে দুটি সপ্তাহ শেষে অবশেষে একটু স্বস্তির স্বাদ পেল লিভারপুল। ফুলহ্যামের চ্যালেঞ্জ সামলে প্রিমিয়ার লিগে জয়ের পথে ফিরল তারা। সেই সঙ্গে পয়েন্টের হিসেবে স্পর্শ করল শীর্ষে থাকা আর্সেনালকে। প্রতিপক্ষের মাঠে রোববার লিগ ম্যাচটি ৩-১ গোলে জিতেছে ইয়ুর্গেন ক্লপের দল। লিগে দুই ম্যাচ পর জয়ের দেখা পেয়েছে তারা। ট্রেন্ট আলেকজ্যান্ডার-আর্নল্ড সফরকারীদের এগিয়ে নেওয়ার পর সমতা টানেন টিমোটি কাস্তানি। দ্বিতীয়ার্ধে রায়ান খাফেনবেখের গোলে লিভারপুল ফের এগিয়ে যাওয়ার পর তাদের তৃতীয় গোলটি করেন দিয়োগো জটা। কেবল লিগে নয়, সব প্রতিযোগিতা মিলিয়েই গত দুটি সপ্তাহ খুব খারাপ কেটেছে লিভারপুলের। এর আগে লিগের শিরোপা ভাগ্য ছিল তাদের হাতে; কিন্তু ম্যানচেস্টার ইউনাইটেডের সঙ্গে ড্রয়ের পর ক্রিস্টাল প্যালেসের বিপক্ষে ঘরের মাঠে হেরে বসে তারা।
ওই দুই হারের মাঝে ইউরোপা লিগে কোয়ার্টার-ফাইনাল থেকে ছিটকে যায় লিভারপুল; আতালান্তার বিপক্ষে ঘরের মাঠে ৩-০ গোলে হারের পর ফিরতি লেগে ১-০ ব্যবধানে জিতলেও প্রথম দেখার ব্যবধান ঘোচাতে পারেনি ক্লপের দল। হতাশার সেই অধ্যায় শেষে আবার লিগ শিরোপার লড়াইয়ে ভালোমতো ফিরল লিভারপুল। ৩৩ ম্যাচে ২২ জয় ও ৮ ড্রয়ে তাদের পয়েন্ট ৭৪। সমান পয়েন্ট নিয়ে গোল ব্যবধানে এগিয়ে শীর্ষে আর্সেনাল। এক ম্যাচ কম খেলা ম্যানচেস্টার সিটি ৭৩ পয়েন্ট নিয়ে নেমে গেল তৃতীয় স্থানে। দিনের আরেক ম্যাচে বোর্নমাউথকে ৩-১ গোলে হারানো অ্যাস্টন ভিলা ৬৬ পয়েন্ট নিয়ে আছে চার নম্বরে, ৩৪ ম্যাচ খেলেছে দলটি। গত ডিসেম্বরে ফুলহ্যামের সঙ্গে আসরে প্রথম দেখায় জমজমাট লড়াইয়ে শেষের গোলে ৪-৩ ব্যবধানে জিতেছিল লিভারপুল। এবার অবশ্য দ্বিতীয়ার্ধের দারুণ পারফরম্যান্সে সহজেই জিতল তারা। ম্যাচের তৃতীয় মিনিটেই এগিয়ে যেতে পারতো লিভারপুল। কর্নারের পর সতীর্থের ক্রস বক্সে পেয়ে হেড করেন লুইস দিয়াস; কিন্তু অল্পের জন্য সেটা লক্ষ্যভ্রষ্ট হয়। ২২তম মিনিটে তারই পাস ছয় গজ বক্সের বাইরে পান জটা, তিনিও অবশ্য পারেননি শট লক্ষ্যে রাখতে।
চাপ ধরে রেখে ৩২তম মিনিটে অ্যালেকজ্যান্ডার-আর্নল্ডের অসাধারণ নৈপুণ্যে এগিয়ে যায় লিভারপুল। প্রায় ২২ গজ দূর থেকে ইংলিশ ডিফেন্ডারের চমৎকার ফ্রি কিক রক্ষণ প্রাচীরের ওপর দিয়ে বাঁক খেয়ে ঠিকানা খুঁজে পায়। দুই মিনিট পর বাড়তে পারতো ব্যবধান। তবে ডাচ ফরোয়ার্ড কোডি হাকপোর দারুণ উঁচু শট ঝাঁপিয়ে কর্নারের বিনিময়ে রুখে দেন জার্মান গোলরক্ষক বার্নড লেনো। প্রথমার্ধের যোগ করা সময়ের প্রথম মিনিটে ফুলহ্যামের আন্দ্রেয়াস পেরেইরার জোরাল শট ক্রসবার ঘেঁষে বেরিয়ে যায়। বল লাফিয়ে ওঠা আলিসনের আঙুল ছুঁয়ে যাওয়ার দাবিতে কর্নারের আবেদন করেন ব্রাজিলিয়ান মিডফিল্ডার, কিন্ত রেফারির সাড়া মেলেনি। পরের মিনিটেই অবশ্য গোল খেয়ে বসে লিভারপুল। রদ্রিগো মুনিসের হেড রক্ষণে প্রতিহত হওয়ার পর, আলগা বল বক্সে পেয়ে জোরাল নিচু শট নেন বেলজিয়ান ডিফেন্ডার কাস্তানি। সবাইকে ফাঁকি দিয়ে বল জড়ায় জালে। দ্বিতীয়ার্ধে লক্ষ্যে প্রথম শট নিয়েই ফের এগিয়ে যায় লিভারপুল। হার্ভি এলিয়টের পাস বক্সের বাইরে পেয়েই শট নেন ডাচ মিডফিল্ডার খাফেনবেখ। ঝাঁপিয়েও বলের নাগাল পাননি লেনো, পোস্টে লেগে বল জালে জড়ায়। প্রিমিয়ার লিগে তরুণ এই ডাচ মিডফিল্ডারের এটা প্রথম গোল। ৭২তম মিনিটে জটার গোলে ম্যাচের নিয়ন্ত্রণ নেয় লিভারপুল। হাকপোর পাস পেয়ে নিচু শটে গোলরক্ষককে পরাস্ত করেন পর্তুগিজ ফরোয়ার্ড। শেষ ১০ মিনিটে দুই দলই সমানতালে আক্রমণ-পাল্টা আক্রমণ করে। কিন্তু নতুন রোমাঞ্চের জন্ম দিতে পারেনি কেউ। শিরোপা লড়াইয়ে নতুন রোমাঞ্চ যোগ করে মাঠ ছাড়ে লিভারপুল।

ফুলহ্যামকে হারিয়ে লিগ টেবিলে পয়েন্টের হিসেবে আর্সেনালের পাশে বসল ইয়ুর্গেন ক্লপের দল।